Jardar Wold

Jardar Mossfell Wold (født 3. januar 1897 i Levanger, død 13. mai 1973 samme sted) var en norsk snekker og politiker (Ap) som var Levanger bys ordfører i til sammen seks år.

Han var sønn av salmaker Marius Wold og hustru Marie Aagaard. På morssiden tilhørte han verdalslinjen av slekten Aagaard; morfaren Martinus Aagaard var agronom og ordfører i Levanger landsogn. På farssiden, Vold-slekten fra Rennebu som hadde kommet til Levanger og Verdal, var mennene håndverkere og politisk interesserte. Han giftet seg i 1932 med Signe Martine Hofstad fra Verdal. Han arbeidet som snekker ved Levanger Speil- & Guldlistefabrik frem til 1940. Deretter drev han eget snekkerverksted og arbeidet for byggmester Ole Olsen Øren frem til pensjonsalder.

Wold kom med i Levanger sosialdemokratiske ungdomslag allerede i 1912, og i Det norske Arbeiderparti i 1920. Han var formann i Levanger arbeiderparti og ble første gang innvalgt i Levanger bystyre i 1920-årene. Wold var byens ordfører i årene 1938, 1939, 1947, 1950, 1951 og 1954, i mange år varaordfører, og varamann til Stortinget fra Trondheim og Levanger fra 1950 til 1953. Han også kirkeverge, formann i kommunens edruelighetsnemnd og medlem av det frivillige brannkorpset.

Han deltok aktivt innen fotball og turn i Idrettslaget Sverre.

Referanser

Eksterne lenker 
 

Ordførere i Levanger
Ap-ordførere i Nord-Trøndelag
Norske snekkere
Personer fra Levanger kommune